《送赵倅秩满东归分韵得念字》
宋代·许及之

官閒颇成赘，习懒积怀歉。古井无复波，寒灰岂能焰。

苟且信自惭，奔竞亦良厌。学道无新功，但觉益友欠。

夫君圭璋姿，表里绝瑕玷。瓦砾诚可羞，温润得渐染。

向来三语称，吾里怀窥觇。名谈造根柢，高文在铅椠。

转首十五年，天庭久宜掞。胡然慰穷愁，相逢古天堑。

治中员外置，缩手靳韝䪜。从容国医旁，出语即中砭。

邂逅秩云满，萧条理琴剑。炯炯幽者兰，林深守孤艳。

宁受萧艾欺，忍使薋菉僣。谁欤功名涂，由己拯昏垫。

小草非远志，臭味真有忝。羞杀东方生，饥死更求赡。

因君动行李，令我起归念。西山有石田，努力事耕敛。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。